Boer se koeie in die veld geslagFoto: Niel Bierman Niel Bierman, ŉ boer van Ogies in Mpumalanga, het gesê hy is baie hartseer oor sewe van sy koeie wat deur veediewe geslag en hul ingewande in die veld gelaat is. Bierman het aan Maroela Media gesê die trop koeie het buite in die veld geslaap, en toe die veewagter Vrydagoggend by hulle aankom, het hy die ingewande en pense van twee koeie in die veld opgespoor. Hy het Bierman dadelik ontbied en hulle het uiteindelik op nog vier koeie se ingewande afgekom. “Een van die koeie se agterpote is gesny en sy het nog in die veld bly lê,” het hy gesê. “Ek moes haar dadelik op die bakkie laai vir ŉ noodslagting. Ek het dus altesaam sewe koeie verloor.” Volgens Bierman word die koeie se haksening gesny sodat hulle nie meer kan staan nie, en dan word hulle vir hul vleis geslag. “Ons het van die koppe ook in die veld gekry,” het Bierman gesê. Hy sê die beeste word geslag en die vleis word dan verkoop. Die polisie het die toneel ondersoek en DNS-monsters van die ingewande geneem. “Hulle vergelyk dit met vleis wat verkoop word, om te bepaal of dit van dieselfde koeie af kom,” het Bierman bygevoeg. Hy sê hy veediewe het vyf jaar gelede ook toegeslaan en ses maande gelede het hy drie beeste verloor. Van sy bure het glo al vyf bulle op dieselfde manier verloor. “Mens raak geheg aan jou vee,” sê Bierman. “Mens ken hulle, al is daar baie. Jy onthou ŉ storie van elkeen.” Hy sê hulle moet al die beeste bymekaar kry om die nommers te lees sodat hy kan bepaal watter koeie hy verloor het. “Hulle was tien teen een dragtig ook. Hulle het in die veld gestaan, gereed om te kalf.” Die waarde van die koeie word op sowat R49 000 beraam.